Աստղային սիստեմը կարելի է դիտարկել որպես որոշակի զանգվածներով օժտված հայտնի թվով նյութական կետերից կազմված մեխանիկական սիստեմ: Կարելի է ուսումնասիրել նաև նրանում տեղի ունեցող շարժումները: Սակայն, չի բացառվում նաև այդ սիստեմի առանձին ան-դամների՝ աստղերի ու միգամածությունների, գազային ամպերի ֆիզիկայի ուսումնասիրությունը, որոնք, ըստ էության, նույնպես այդ սիստեմի անդամներն են, թեև յուրօրինակ անդամները: Այստեղ կարելի է հիշեցնել, որ Գալակտիկան միայն աստղերից չի կազմված: Գալակտիկայի նյութի մոտավորապես 2-3 %-ը տարածված է նոսր գազի ձևով, իսկ նրա էլ ավելի փոքր քանակը՝ Փոշու ձևով: Այդ դիֆուզ նյութը լցնում է Գալակտիկայի տարածության բավական մեծ մասը, կազմելով զանազան միգամածություններ, միջաստղային ամպեր ու դրանց կուտակումներ և այլն: Այսպիսով, միջաստդային տարածությունը դատարկ չէ: